C 322/2
MT
Il-Ġurnal Uffiċjali tal-Unjoni Ewropea
26.8.2022
IL–KUNSILL Konklużjonijiet tal-Kunsill dwar il-ħidma tal-protezzjoni ċivili fid-dawl tat-tibdil fil-klima (2022/C 322/02)
IL-KUNSILL TAL-UNJONI EWROPEA, Wara li kkunsidra dan li ġej:
I.
INTRODUZZJONI
1.
FILWAQT LI JFAKKAR li l-Għanijiet ta’ Żvilupp Sostenibbli stabbiliti fl-Aġenda 2030 tan-Nazzjonijiet Uniti, il-Ftehim ta’ Pariġi dwar it-tibdil fil-klima u l-Qafas ta’ Sendai għat-Tnaqqis tar-Riskju ta’ Diżastri 2015-2030 għandhom l-għan li jnaqqsu r-riskji ta’ diżastri klimatiċi;
2.
FILWAQT LI JIKKUNSIDRA l-Artikolu 196 tat-Trattat dwar il-Funzjonament tal-Unjoni Ewropea (TFUE), li jinkoraġġixxi l-kooperazzjoni bejn l-Istati Membri biex jindirizzaw id-diżastri, u l-Artikolu 222 TFUE, li skontu l-Unjoni u l-Istati Membri tagħha jaġixxu fi spirtu ta’ solidarjetà jekk Stat Membru jkun vittma ta’ diżastru;
3.
FILWAQT LI JQIS il-prijorità li l-Unjoni tat b’mod espliċitu lit-tranżizzjoni ekoloġika u lill-protezzjoni tal-bijodiversità skont il-Patt Ekoloġiku, l-objettiv tan-newtralità klimatika msemmi fir-Regolament (UE) 2021/1119, kif ukoll il-proġett, appoġġat mill-Pakkett għall-Irkupru, ta’ Ewropa aktar ekoloġika u aktar reżiljenti li tkun mgħammra aħjar biex tiffaċċa l-isfidi attwali u futuri, inkluż fl-azzjoni esterna tagħha;
4.
FILWAQT LI JENFASIZZA li l-Mekkaniżmu tal-Unjoni għall-Protezzjoni Ċivili (UCPM), stabbilit fl-2001 u msaħħaħ b’mod partikolari fl-2013, l-2019 u l-2021, għandu rwol dejjem akbar fir-rispons tal-Ewropa għad-diżastri naturali u dawk ikkawżati mill-bniedem, li l-emenda reċenti tal-UCPM tistabbilixxi għanijiet ta’ reżiljenza għad-diżastri bbażati fuq xenarji attwali u li jħarsu lejn il-futur, u li l-UCPM jikkontribwixxi biex jintlaħqu l-miri ta’ finanzjament ġenerali tal-Unjoni għall-klima u l-bijodiversità;
5.
FILWAQT LI JFAKKAR fil-Konklużjonijiet tal-Kunsill tal-4 ta’ Ġunju 2009 dwar is-sensibilizzazzjoni dwar il-protezzjoni ċivili, tat-30 ta’ Novembru 2009 dwar qafas Komunitarju dwar il-prevenzjoni tad-diżastri fl-UE u tat3 ta’ Ottubru 2011 dwar ir-rwol tal-attivitajiet volontarji fil-politika soċjali, li jenfasizzaw li l-attivitajiet volontarji huma ta’ benefiċċju għall-voluntiera, il-komunitajiet u s-soċjetà kollha kemm hi; il-ħolqien tal-Korp Ewropew ta’ Solidarjetà fl-2018; l-importanza tas-soċjetà ċivili u taċ-ċittadini biex jissaħħu s-sikurezza u r-reżiljenza; u l-impenji tal-Unjoni għas-Sena Ewropea taż-Żgħażagħ 2022;
6.
FILWAQT LI JFAKKAR fil-Konklużjonijiet tal-Kunsill tat-3 ta’ Ġunju 2021 dwar it-tiswir ta’ Ewropa reżiljenti għallklima – l-Istrateġija l-ġdida tal-UE dwar l-Adattament għat-Tibdil fil-Klima u tat-23 ta’ Novembru 2021 dwar it-tisħiħ tat-tħejjija, il-kapaċità ta’ rispons u r-reżiljenza għal kriżijiet futuri;
7.
FILWAQT LI JINNOTA li l-effetti tat-tibdil fil-klima huma evidenti u li eventi estremi relatati mat-tibdil fil-klima qed isiru aktar frekwenti, intensi u persistenti, u b’hekk jiżdied ir-riskju ta’ telf uman, materjali u naturali u filwaqt li jenfasizza l-ħtieġa li l-Istati Membri jieħdu azzjoni f’dan il-qasam;
8.
FILWAQT LI JIRRIKONOXXI l-valutazzjonijiet xjentifiċi dwar it-tibdil fil-klima, l-implikazzjonijiet tiegħu u r-riskji futuri potenzjali, kif ukoll l-għażliet ta’ adattament u mitigazzjoni pprovduti mill-Grupp Intergovernattiv ta’ Esperti tan-Nazzjonijiet Uniti dwar it-Tibdil fil-Klima;